ফের দীপিকার ‘দায়বদ্ধতা’ নিয়ে প্রশ্ন! এবার কোন ছবি থেকে বাদ পড়লেন নায়িকা?

ওয়েব ডেস্ক: জল্পনা চলছিলই। এবার সেই জল্পনাতেই সিলমোহর পড়ল। বৈজয়ন্তী মুভিজের একটি ঘোষণায় মন ভাঙল দীপিকা অনুরাগীদের (Deepika Padukone Followers)। ‘দায়বদ্ধতা’র অভাব! হ্যাঁ। এই অভিযোগেই এবার ‘কল্কি ২৮৯৮ এডি’ ছবির সিক্যুয়েল থেকে বাদ পড়তে হল রনবীর ঘরনি দীপিকা পাড়ুকোনকে। এক্স হ্যান্ডলে পোস্ট করে এই কথা জানাল ‘কল্কি ২৮৯৮ এডি’ ছবির টিম।

বৃহস্পতিবার এক্স হ্যান্ডলে পোস্ট করে বৈজয়ন্তী মুভিজ স্পষ্ট লিখেছে, “অফিশিয়ালি ঘোষণা করা হচ্ছে যে দীপিকা পাড়ুকোন আসন্ন ‘কল্কি ২৮৯৮ এডি’ ছবির সিক্যুয়েলে অংশ হবেন না।” ছবির টিমের তরফে ফলাও করে এই ঘোষণার পর স্বাভাবিকভাবেই মন ভেঙেছে অনুরাগীদের। আসলে দীপিকার শেষ মুক্তিপ্রাপ্ত ছবি ‘কল্কি ২৮৯৮ এডি’ ছবিতে একটি গুরুত্বপূর্ণ চরিত্রে ধরা দিয়েছিলেন নায়িকা। তারপর থেকে তাঁর অনুরাগীদের আশা ছিল যে ছবির সিক্যুয়েলেও তাঁকে দেখা যাবে। পরিচালক সন্দীপ রেড্ডি ভাঙ্গার (Sandip Reddy Vanga) পর নাগ অশ্বিনের (Nag Aswin) ছবি থেকে নাম বাদ পড়াতে নায়িকার কেরিয়ারে চিন্তার ভাঁজ পড়েছে।

আরও পড়ুন: পুজোয় অন্তরা চৌধুরীর ট্রাভেল সঙ

পোস্টে আরও লেখা হয়েছে, “দীর্ঘ আলোচনার পর আমরা আলাদা পথ বেছে নিয়েছি। প্রথম ছবি তৈরির দীর্ঘ যাত্রা সত্ত্বেও, আমরা কোনও পার্টনারশিপ খুঁজে পাইনি। কল্কির মতো একটি ছবির প্রতিশ্রুতি এবং আরও অনেক কিছুর প্রয়োজন। আমরা দীপিকার ভবিষ্যতের কাজের জন্য শুভকামনা জানাই।”

বলাবাহুল্য, এই পোস্ট থেকে স্পষ্ট বোঝা যাচ্ছে যে আসন্ন ছবির জন্য যে সময় দরকার তা হয়তো দিতে পারছেন না দুয়ার মা। যার জেরেই একের পর এক ছবি থেকে নাম বাদ থেকে বিতর্কের শীর্ষে পৌঁছচ্ছে অভিনেত্রীর নাম! উল্লেখ্য, এই প্রথম নয়। এর আগেও পরিচালক সন্দীপ রেড্ডি ভাঙ্গার ছবি থেকে নাম বাদ পড়েছিল দীপিকার। সেইসময়েও নায়িকার ‘পেশাদারিত্ব’ নিয়ে প্রশ্ন তুলেছিলেন পরিচালক ভাঙ্গা। ৮ ঘণ্টা কাজ, মোটা টাকা পারিশ্রমিক দাবির কারণে পরিচালক দীপিকাকে নিয়ে কাজ করতে চাননি। আর এবারও নায়িকার ‘দায়বদ্ধতা’ নিয়ে প্রশ্ন তুললেন ‘কল্কি’ ছবির টিম।

দেখুন অন্য খবর

The post ফের দীপিকার ‘দায়বদ্ধতা’ নিয়ে প্রশ্ন! এবার কোন ছবি থেকে বাদ পড়লেন নায়িকা?  first appeared on KolkataTV.